Μητροπολίτης Ιρλανδίας Ιάκωβος

Ο Μητροπολίτης Ιάκωβος (κατά κόσμον Δημήτριος Αντωνόπουλος, Αθήνα 6 Μαρτίου 1977) είναι Έλληνας θεολόγος και επίσκοπος του Οικουμενικού Πατριαρχείου, πρώτος Μητροπολίτης Ιρλανδίας από τις 22 Μαρτίου 2024.

Βιογραφικά στοιχεία
Ο κατά κόσμον Δημήτριος Αντωνόπουλος γεννήθηκε στην Αθήνα στις 6 Μαρτίου 1977. Σπούδασε Γερμανική Φιλολογία-Γλωσσολογία στη Φιλοσοφική Σχολή του Πανεπιστημίου Αθηνών και Νεοελληνική Φιλολογία στο Ελεύθερο Πανεπιστήμιο του Βερολίνου (Freie Universität zu Berlin), από το οποίο αποφοίτησε με μεταπτυχιακό τίτλο και βαθμό «λίαν καλώς». Κατόπιν σπούδασε Θεολογία στη Θεολογική Σχολή του Τιμίου Σταυρού Βοστώνης και έκανε μεταπτυχιακές σπουδές στη Θεολογική Σχολή Α.Π.Θ., στο τμήμα Ποιμαντικής και Κοινωνικής Θεολογίας. Μιλάει ελληνικά, αγγλικά, γερμανικά και γνωρίζει γαλλικά.

Το 2005 εκάρη μοναχός στην Ιερά Μονή Κοιμήσεως της Θεοτόκου Αγκαράθου της Ιεράς Αρχιεπισκοπής Κρήτης από τον τότε Επίσκοπο Κνωσού Ευγένιο. Το 2006 χειροτονήθηκε Διάκονος και το 2008 Πρεσβύτερος από τον ίδιο Επίσκοπο. Το 2010 έλαβε το οφφίκιο του Αρχιμανδρίτη στην Ιερά Μονή Κοιμήσεως της Θεοτόκου Αγκαράθου .

Από το 2010 υπηρέτησε στην Ιερά Αρχιεπισκοπή Καναδά και από το 2018 ήταν υπεύθυνος νεολαίας σε ολόκληρη την Αρχιεπισκοπή.

Στις 13 Φεβρουαρίου 2020, η Ιερά Σύνοδος του Οικουμενικού Πατριαρχείου τον εξέλεξε τιτουλάριο Επίσκοπο Ζηνουπόλεως, Βοηθό Επίσκοπο της Ιεράς Αρχιεπισκοπής Καναδά και στις 22 Μαρτίου 2024 πρώτο Μητροπολίτη της νεοσύστατης Ιεράς Μητροπόλεως Ιρλανδίας. Ενθρονίστηκε στον Ιερό Ναό Ευαγγελισμού της Θεοτόκου Δουβλίνου στις 18 Μαΐου 2024.

Παραπομπές

Πηγές


Ιρλανδιας